Faldt tidligt i søvn

I 2014 blev den dømte Per Pedersen hædret med en frivillighedspris af Brøndby Kommune og var til prisoverrækkelse på rådhuset med den daværende borgmester.

De skjulte overgreb DR1 Dokumentaren 'De skjulte overgreb' kan ses her på DR TV Sagen handler om 48-årige Per Pedersen, der i 2018 blev idømt forvaring for seksuelle overgreb mod 28 børn. Overgrebene blev begået i en børnehave i Albertslund og i en spejderklub i Brøndby. Per Pedersen havde filmet sine overgreb og erkendte sig skyldig.

Per Pedersen vandt som årets børneleder og borgmester Ib Terp udtalte:

– Jeg er således blevet fortalt, at din indsats over for din spejdergruppe på spejderlejre er så tidskrævende, at du ikke har tid til at deltage i ledermøderne, og at du går glip af måltiderne. Men det skyldes, at du gerne vil have, at dine spejdere har det godt, når de er afsted på spejderlejre og langt væk hjemme fra mor og far.

Det var kommunalbestyrelsen i Brøndby Kommune, der på baggrund af indstillinger besluttede, at Per Pedersen skulle vinde.

DR har fået aktindsigt i to indstillinger, som spejderkolleger i KFUM havde sendt ind. Her står der blandt andet:

- Per sover bedst i mørke rum. Dette kan være svært, når vi er afsted i sommerperioden, men Per er meget iderig. Per har lovet at sove i telt med vores bævere (børn 6-8 år, red). Det plejer vi ikke, da vi altid har hytte.

I indstillingen står der også:

- Han tager ofte tjansen med at putte børnene og fortælle godnathistorier. Kommer ikke altid tilbage til os andre, så er Per også tørnet ind.

Mange af de overgreb, som Per Pedersen har begået mod i alt 28 børn, er netop foregået i sovesituationer.

Generalsekretær i KFUM-Spejderne, Thomas Kirkeskov, siger i dag om indstillingerne til frivillighedsprisen:

- Når vi ser på indstillingen nu, så er det jo en grotesk situation, vi står i. Det, der står i den indstilling, er ikke sådan, vi arbejder. Det må ikke forekomme. Der er nogle signaler i den indstilling, som man skulle have reageret på: Han sover alene med børnene og putter dem uden at komme tilbage. Det er sådan nogle signaler, man skal være opmærksom på, som spejderleder hos os. Der burde have ringet en klokke, siger Thomas Kirkeskov.

Læs også : Fagforening efter stor pædofilisag i børnehave: Vi kan aldrig helgardere os

Ikke gode nok til at snakke om det

En af dem, der mener, at det er vigtigt at tale om pædofili og om overgreb er amerikanske Cory Jewell Jensen.

I 35 år har hun beskæftiget sig med pædofile gerningsmænd, og i sin behandlingsklinik i USA har hun talt med 5000 pædofile.

- Vi er nødt til at arbejde på at tale mere om det. Pædofile er alle steder. Vi ser lærere, præster, lastbilchauffører. Folk bliver altid meget chokerede, når de møder pædofile, fordi det er blevet skjult. Vi er ikke gode nok til at snakke om det, siger hun.

I Børns Vilkår hilser seniorkonsulent Bente Boserup de nye spejderregler velkommen.

- Det er fint at lave regler om, hvordan man overnatter med børn. Men seksuelle overgreb er bare ikke kun løst ved regler, det er faglighed i forhold til at kunne turde gå til sine kolleger eller leder, og klare retningslinjer for, hvad man gør, hvis mistanken opstår, siger Bente Boserup.

Ikke kun jagt på ugerning

På Syddansk Universitet forsker Jan Toftegaard Støckel i overgreb mod børn i forenings- og idrætslivet.

Han fremhæver vigtigheden af, at man i foreningslivet taler grundigt og roligt om, hvorfor der eksempelvis indføres nye regler.

- Det første, der plejer at ske, er en angst eller en forskrækkelse over, hvorfor der nu pludselig kommer de her skærpede regler. Så det er altafgørende, at man får forklaret hvorfor. Næste skridt er, at man tænker på en bred medlemsbeskyttelse, så det ikke kun er en jagt på ugerninger, siger lektor Jan Toftegaard Støckel.

Han mener, at KFUM-Spejdernes nye regler er et godt sted at starte for at undgå fremtidige overgreb.